Vallée hag e genlabourerien, oh embann eur gazetenn vrezoneg, ne hellent beza evel just nemed a-eneb divizou Combes. Stag da vad - n'eus ket a voien da veza muioh - e oant ouz ar yez, hag evito "eur breton ne dle ket trei kein  d'ar brezoneg… n'eus forz pegen braz desket e vije". Mez evito n'eo ket Combes an enebour gwasa d'ar yez (ha d'ar vro), enebourien all a oa : an diegi, an dizunvaniez, an diouiziegez… Ne oant ket evid se a-eneb ar galleg : "deskom ar galleg er skoliou… chomom stag d'ar brezoneg pa ne vo red a halleg". Ar galleg ah anzavent eo "yez ar penn", hag ar brezoneg "yez ar galon". Ha petra eo yez ar galon nemed hini an tiegez "ha dreist peb tra oll hini ar gelennadurez hag ar hreañsou kristen". An diou yez eta ne oant  ket hervezo war ar memez renk.